November közepe előtt nem számíthatunk a 333 MHz-es front side busszal működő Athlon XP 2600+ processzorok megjelenésére - HWSW
2002. november 05. 16:40:39
November közepe előtt nem számíthatunk a 333 MHz-es front side busszal működő Athlon XP 2600+ processzorok megjelenésére
Az AMD mindenféle felhajtást és hivatalos bejelentést nélkülözve egyszerűen megkezdte a 333 MHz-es front side busszal működő Athlon XP 2600+ processzorok gyártását, azonban disztribútoroktól származó információk szerint a chipek legkorábban november közepén kerülhetnek piacra.
Az új chipeket mindössze sorozatszámuk alapján lehet megkülönböztetni a 266 MHz-es front side busszal működő Athlon XP 2600+ processzoroktól, jóllehet ez a probléma inkább elméleti jelentőségű, ugyanis az AMD még ezeket a chipeket sem tudja nagy tételben szállítani. Jelenleg a 2200+ az egyetlen Thoroughbred magos AMD processzor, amely bárki számára elérhető.
A 333 MHz-es front side busszal működő Athlon XP 2600+ processzorok sorozatszáma "AXD A2600 DKV3D", itt az AXD A2600 az Athlon XP Desktop 2600+ rövidítése, a DKV3D pedig a tokozásra, a működési feszültségre, a maximális hőmérsékletre, az L2 cache méretére és a front side busz órajelére utal. Az utolsó "D" betű jelenti a 333 MHz-et, a régebbi, 266 MHz-es Athlon XP chipek esetében itt "C" betűt találni.
A 333 MHz-es front side busszal működő Athlon XP processzorok a 0,13 mikronos csíkszélességgel gyártott, 37 millió tranzisztort tartalmazó, 84 mm2 méretű "Thoroughbred-B" magra épülnek és 128 kbyte elsőszintű, valamint 256 kbyte másodszintű gyorsítótárat tartalmaznak. A chipek támogatják az MMX, 3DNow!, illetve SSE utasításokat. Az új Athlon XP chipek továbbra is SocketA kivitelben kerülnek forgalomba, működési feszültségük 1,65 Volt, maximális teljesítménydisszipációjuk pedig 74,3 Watt (2800+).